Клара Ханес
Ще стигнат разцъфтелите бадеми…

Превод от испански: Рада Панчовска, —

chitanka.info

На Владимир Холан

ЩЕ СТИГНАТ разцъфтелите бадеми до прозореца ти,

избягали от мисълта ми,

и тръпката на маслината,

която притреперва с хода на нощта.

Но аз,

все по-изгубена в думите ти,

няма да имам сили да стигна до вратата ти,

ще остана да бродя по улиците,

поронвайки боязни по земята на Кампа,

беседвайки смутена с въздуха,

танцувайки почтително с реката танца на смъртта

с изящни арабески

и неясни реверанси.

Дори не ще опитам чрез дъжда да ти говоря,

нито да яхна вятъра

и скрита в гривите му

да ти върна уханието на розите,

които ти, с един жест само, веднъж завинаги,

без да си даваш сметка,

си изнамерил за мене

с цялата пламнала пролет.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.